《廉伯学士家赏盆梅限韵 其二》
明代·程敏政

江南胜赏欲残枝，冀北初看木后时。月色有情长遣照，春光无迹暗相滋。

盟期竹友心方称，谱作花魁誉岂私。绕匝愿听三弄阕，朱弦谁续旧歌词。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。